KOMMISSIONENS FORORDNING (EF) Nr. 1740/97 af 5. september 1997 om ændring af forordning (EØF) nr. 1201/89 om gennemførelsesbestemmelser for støtteordningen for bomuld

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig protokol nr. 4 om bomuld, senest ændret ved Rådets forordning (EF) nr. 1553/95 (1),

under henvisning til Rådets forordning (EØF) nr. 1964/87 af 2. juli 1987 om tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse (2), senest ændret ved forordning (EF) nr. 1553/95, særlig artikel 2, stk. 4,

under henvisning til Rådets forordning (EF) nr. 1554/95 af 29. juni 1995 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81 (3), ændret ved forordning (EF) nr. 1584/96 (4), særlig artikel 11, stk. 1, og

ud fra følgende betragtninger:

I Kommissionens forordning (EØF) nr. 1201/89 af 3. maj 1989 om gennemførelsesbestemmelser for støtteordningen for bomuld (5), senest ændret ved forordning (EF) nr. 1645/96 (6), er der fastsat gennemførelsesbestemmelser for nævnte ordning; for at styrke forvaltningen og kontrollen af ordningen og undgå risiko for dobbelt betaling for de samme arealer bør visse bestemmelser i det integrerede system for forvaltning og kontrol anvendes i ordningen;

bl.a. bør indgivelsen af erklæringerne om tilsåede arealer harmoniseres med de tilsvarende bestemmelser i det integrerede kontrolsystem; de tilsåede arealer bør identificeres efter det integrerede kontrolsystem; den af medlemsstaterne udførte kontrol bør suppleres med en foranstaltning, der består i at foretage krydskontrol med den ordning, der er fastsat i forbindelse med det integrerede kontrolsystem;

i artikel 9, stk. 2, i forordning (EØF) nr. 1201/89 er der fastsat en frist for indgivelse af kontrolanmodningen; for at undgå, at producenterne i overdrevent omfang holder ikke-egreneret bomuld tilbage, og at det oplagrede produkts kvalitet dermed forringes, bør der gives medlemsstaten mulighed for at fastsætte en tidligere dato;

efter artikel 9, stk. 8, i forordning (EØF) nr. 1201/89 ydes der efter begæring de erhvervsdrivende et forskud på støtten på visse betingelser; for klarhedens skyld bør det anføres, hvordan forskuddet beregnes, når det vedrører flere undergivelser af bomuld under kontrol på forskellige datoer;

efter artikel 14, stk. 1, i forordning (EØF) nr. 1201/89 er den 15. august fastsat som fristen for den årlige meddelelse af visse oplysninger om det igangværende produktionsår; for at gøre disse oplysninger mere nyttige for forvaltningen af sektoren bør nævnte dato fremrykkes; efter samme bestemmelse er den 15. august også fastsat som fristen for den årlige meddelelse af det tilsåede areal for det følgende produktionsår; for at lette ordningens korrekte funktion bør der hertil tilføjes meddelelse af den tilhørende anslåede produktion;

efter artikel 15, stk. 2, i forordning (EØF) nr. 1201/89 kan landbrugsomregningskursen for støtten forudfastsættes; denne bestemmelse kan kun anvendes på visse betingelser, bl.a. mekanismen om forudfastsættelse af støtten, som omhandlet i artikel 13, 14, 15, 16 og 17 i Kommissionens forordning (EØF) nr. 1068/93 af 30. april 1993 om fastsættelse og anvendelse af omregningskursen i landbrugssektoren (7), senest ændret ved forordning (EF) nr. 1482/96 (8); som følge af afskaffelsen af nævnte mekanisme i bomuldssektoren bør forudfastsættelsen af den grønne kurs derfor også afskaffes;

i bilag B til forordning (EØF) nr. 1201/89 er der fastsat bestemmelser for tilpasning af egreneret bomulds vægt ud fra kvalitetskriterierne for fibrene; for harmoniseringens skyld bør nævnte tilpasninger rettes ind efter tilpasningerne på verdensmarkedet;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

I forordning (EØF) nr. 1201/89 foretages følgende ændringer:

1) Artikel 8, stk. 1, affattes således:

»1. Enhver EF-bomuldsproducent indgiver hvert år en erklæring om bomuldsarealer på den blanket for ansøgning om arealstøtte, der er fastsat i forbindelse med det integrerede system for forvaltning og kontrol, senest på den dato, som medlemsstaten har fastsat som frist for indgivelsen. Den pågældende eller de pågældende marker identificeres efter det system for identifikation af marker, der er fastsat i forbindelse med det integrerede system for forvaltning og kontrol. Producenten indgiver eventuelt senest den efterfølgende 1. juli en erklæring, der er korrigeret for at tage hensyn til de arealer, der rent faktisk er tilsået.«

2) I artikel 9, stk. 2, indsættes følgende afsnit mellem første og andet afsnit:

»Medlemsstaten kan dog fastsætte en tidligere frist for indgivelse end datoen i foregående afsnit, for så vidt denne bestemmelse ikke forstyrrer forretningerne i sektoren i betydeligt omfang. I så tilfælde fastsætter medlemsstaten den nye frist senest 30 dage inden denne og underretter straks Kommissionen herom.«

3) Artikel 9, stk. 8, affattes således:

»Når bomulden er undergivet kontrol, yder medlemsstaterne fra den 16. oktober efter produktionsårets begyndelse efter begæring de pågældende et forskud på støtten, hvis der stilles en sikkerhed på mindst 110 % af forskuddet. Forskuddet er lig med det forskud i ECU/100 kg, der gælder på dagen for kontrolanmodningen, multipliceret med mængderne i nævnte anmodning. Sikkerheden stilles under en af de former, der er omhandlet i artikel 8 i forordning (EØF) nr. 2220/85. Sikkerheden fortabes for det beløb, med hvilket det udbetalte forskud overstiger den støtte, der skal ydes.«

4) Artikel 10, stk. 2, litra e), affattes således:

»e) angivelse af arealet udtrykt i ha og ar med identifikation af marken eller markederne efter det system for identifikation af marker, der er fastsat i forbindelse med det integrerede system for forvaltning og kontrol.«

5) I artikel 12, stk. 1, indsættes som litra f):

»f) ved krydskontrol, om de marker, der er nævnt i kontrakterne, stemmer overens med de marker, som producenterne har angivet i deres ansøgninger om arealstøtte.«

6) I artikel 14, stk. 1, litra d), ændres datoen den »15. august« til den »15. maj« og første led udgår.

7) I artikel 14, stk. 1, indsættes som litra e):

»e) senest den 15. august hvert år:

- hvor store arealer der i det igangværende produktionsår er blevet tilsået med bomuld, eventuelt tilpasset efter artikel 8, stk. 2

- hvor stor den tilsvarende anslåede produktion af ikke-egreneret bomuld som omhandlet i artikel 5, stk. 3, i forordning (EF) nr. 1554/95 er.«

8) Artikel 15 affattes således:

»Som omregningskurs for minimumsprisen, forskuddet på støtten samt støtten anvendes den repræsentative kurs, der gælder på datoen for bomuldens undergivelse under kontrol.«

9) I bilag B foretages følgende ændringer:

a) punkt 2, første afsnit, affattes således:

»Uden at det i øvrigt berører punkt 4, forhøjes vægten as is af et parti egreneret bomuld med 0,6 % for hvert halve point, som vandindholdet ligger under 8,5 %, og nedsættes på samme måde, hvis vandindholdet er over 8,5 %«.

b) i punkt 3, nr. 1), affattes tabellen således:

>TABELPOSITION>

c) i punkt 3, nr. 2), affattes andet afsnit således:

»Vægten as is forhøjes med 0,6 % for hvert halve point urenheder under 2,5 % og nedsættes på samme måde, hvis urenheden er over 2,5 %«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Nr. 2, 3, 8 og 9 anvendes fra produktionsåret 1997/98.

Nr. 1, 4, 5, 6 og 7 anvendes for arealerklæringer, der indgives fra produktionsåret 1998/99.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. september 1997.

På Kommissionens vegne

Franz FISCHLER

Medlem af Kommissionen

(1) EFT L 148 af 30. 6. 1995, s. 45.

(2) EFT L 184 af 3. 7. 1987, s. 14.

(3) EFT L 148 af 30. 6. 1995, s. 48.

(4) EFT L 206 af 16. 8. 1996, s. 16.

(5) EFT L 123 af 4. 5. 1989, s. 23.

(6) EFT L 207 af 17. 8. 1996, s. 3.

(7) EFT L 108 af 1. 5. 1993, s. 106.

(8) EFT L 188 af 27. 7. 1996, s. 22.